A BIZOTTSÁG 2006/89/EK IRÁNYELVE
(2006. november 3.)
a veszélyes áruk közúti szállítására vonatkozó tagállami jogszabályok közelítéséről szóló 94/55/EK tanácsi irányelvnek a műszaki fejlődéshez történő hatodik hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a veszélyes áruk közúti szállítására vonatkozó tagállami jogszabályok közelítéséről szóló, 1994. november 21-i 94/55/EK tanácsi irányelvre (1) és különösen annak 8. cikkére,
mivel:
(1)
A 94/55/EK irányelv A. és B. melléklete úgy említi a veszélyes áruk nemzetközi közúti szállításáról szóló európai megállapodás (ADR) A. és B. mellékletét, mint amely 2005. január 1-jétől alkalmazandó.
(2)
Az ADR-t kétévente kiigazítják. Ezért 2007. január 1-jétől a megállapodás módosított változata alkalmazandó, 2007. június 30-ig tartó átmeneti időszakkal.
(3)
Ezért a 94/55/EK irányelv A. és B. mellékletét módosítani kell.
(4)
Az ezen irányelvben előírt intézkedések összhangban vannak a veszélyes áruk szállításával foglalkozó, a 94/55/EK irányelv 9. cikkével létrehozott bizottság véleményével,
ELFOGADTA EZT AZ IRÁNYELVET:
1. cikk
A 94/55/EK irányelv A. és B. melléklete a következőképpen módosul:
1.
Az A. melléklet helyébe a következő szöveg lép:
„A. MELLÉKLET
A veszélyes áruk nemzetközi közúti szállításáról szóló európai megállapodás (ADR) A. mellékletének 2007. január 1-jétől hatályos rendelkezései, a »szerződő fél” kifejezés helyén a »tagállam” kifejezéssel.
Az ADR A. mellékletén végrehajtott 2007. évi módosítások szövegét közzéteszik, amint rendelkezésre áll a Közösség valamennyi hivatalos nyelvén.”
2.
A B. melléklet helyébe a következő szöveg lép:
„B. MELLÉKLET
A veszélyes áruk nemzetközi közúti szállításáról szóló európai megállapodás (ADR) B. mellékletének 2007. január 1-jétől hatályos rendelkezései, a »szerződő fél” kifejezés helyén a »tagállam” kifejezéssel.
Az ADR B. mellékletén végrehajtott 2007. évi módosítások szövegét közzéteszik, amint rendelkezésre áll a Közösség valamennyi hivatalos nyelvén.”
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy 2007. július 1-jére összhangba kerüljenek ezzel az irányelvvel. A tagállamoknak haladéktalanul be kell nyújtaniuk a Bizottsághoz az említett rendelkezések szövegét, valamint egy táblázatot az említett rendelkezések és ezen irányelv közötti megfelelésről.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) Ha a tagállamok olyan főbb nemzeti jogi rendelkezést fogadnak el, amely az ezen irányelv által szabályozott területet érinti, annak szövegét közlik a Bizottsággal.
3. cikk
Ez az irányelv az Európai Unió Hivatalos Lapjában való közzétételét követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2006. november 3-án.